Lamper, spejle og møbler med indbygget el og lys, du sætter op i dit badeværelse, skal være udviklet til brug i badeværelset, og her skelnes mellem forskellige zoner og IP-klassificeringer.
IP-klassificering er en måde at angive på, hvor sikret el-udstyr er i forhold til indtrængning af fugt og fremmedlegemer. En IP21 klassificering vil kun dække almindelige boligrum, hvorimod den højere IP44 klassificering sikrer, at hverken vand, hvis man ved et uheld oversprøjter med bruseren, eller små pilfingre uforvarende kan komme i kontakt med strømførende dele.
Scanbads el- og lys-produkter er med ganske få undtagelser alle IP44 klasse godkendt. Det betyder, at de må placeres tættere på din bruseniche eller badekar end produkter, der kun er IP21 klasse godkendt. Da de fleste baderum ikke er så store har det afgørende betydning for dine muligheder for lovligt og sikkert at indrette dit bad optimalt.